Juhani Eriksson

| Juhani Eriksson> Mainio Johannes Eriksson |
| --- | --- |
 Juhani Eriksson, Kuukauden kalastaja. Tv7  2006.
Henkilötiedot
Syntynyt: 5. syyskuuta 1928 Jyväskylä
Kuollut: 22. huhtikuuta 2013 (84 vuotta) Tel Aviv Israel
Ammatti:  laulaja-evankelista, säveltäjä
Vanhemmat:  Johannes Herman ja Lempi Silviä (s. Lukkonen) Eriksson
Puoliso:  I Anna (s. Tissari) Eriksson 1950–1967 II Saara (s. Halonen) Eriksson 1969–
Lapset:  I Torsti, Eija ja Tiina II Marianne ja Mirjam
Muusikko
Aktiivisena:  1966-2008
Merkittävät teokset:  Kirja Minun todistukseni (2008) Äänitteet Juhani Erikssonin parhaat (CD 2007), Kalastajia (CD 1999)
Soittimet:  viulu, kitara,
  [ Muokkaa Wikidatassa ] [ ohje ]  
Juhani Mainio Eriksson (5. syyskuuta 1928 Jyväskylä – 22. huhtikuuta 2013 Tel Aviv, Israel) oli suomalainen laulaja-evankelista ja  säveltäjä.
Eriksson syntyi Johannes Herman ja Lempi Silviä (s. Lukkonen) Erikssonin perheeseen. Isä Eriksson oli toiminut merimiehenä, ratsulähettinä, ratsupoliisina ja työnjohtajana. Nelilapsisen perhe äiti joutui kolmen kuukauden kuluttua Juhanin syntymästä sairaalaan, ja pian lapset jäivät äidittömiksi.
Kouluaikana Eriksson sairasti kurkkumädän. Sen seurauksena hänen puhekykynsä, näkönsä ja kuulonsa heikkenivät, mutta puhekyky palasi harjoittelulla. Erikssonin lyhytaikaisina työpaikkoina olivat Wilh. Schaumanin vaneritehdas, Elias Jokisen kangaskauppa, Are Oy:n varaosamyynti, Atkon metalliverstas, kaupungin maanmittausosasto ja Valmet Rautpohjan tehtaan valokuvauslaboratorio.
Jyväskylän Kuvalaattalaitoksen palveluksessa Eriksson oli 10 vuotta. Tämän jälkeen hän avasi Mainosvalokuvaamo J. M. Erikssonin.
Kiropraktikko Aarne Timosen ja Vilho Kekkosen äänenmuodostusopastuksien turvin 25-vuotias Eriksson alkoi laulaa kuorossa. Jyväskylän musiikkiopistossa hän opiskeli musiikin teoriaa, lausuntaa ja oopperalaulua. Hän soitti viulua ja kitaraa. Vuonna 1962 hän tuli uskoon ja esitti siitä lähtien vain hengellistä musiikkia. 38-vuotiaana syntyivät ensimmäiset julkaistut äänitteet. Eriksson alkoi työskennellä Jyväskylän Katulähetyksessä ja oli siinä mukana aktiivisesti yli 50 vuotta. Eriksson kuului myös gideoneihin ja jakoi Uusia testamentteja. Saarnamies Eeli Jokinen pyysi Erikssonia mukaansa romanijuhlille, ja he perustivat yhdessä vuonna 1964 Vapaan Evankeelisen Romanilähetyksen (vuodesta 2004 Elämä ja Valo ry), jonka palveluksessa Eriksson alkoi työskennellä. Vuonna 1965 Eriksson valittiin romanilähetyksen puheenjohtajaksi kolmen vuoden ajaksi.
Juhani Eriksson Tv7:n ohjelmassa Kuukauden kalastaja vuonna 2006
Vuonna 1966 Eriksson lähti Vapaakirkon teologiseen saarnaajakouluun Helsingin Tapanilaan muttei suorittanut loppututkintoa. Hän sai työntekijän valtakirjan ja siunattiin saarnaajaksi. Myöhemmin hän sai pastorin valtakirjan.
Eriksson meni 1950 naimisiin Anna Tissarin kanssa. Perheeseen syntyivät Torsti, Eija ja Tiina. Perhe kärsi miehen reissuelämästä ja liitto ajautui avioeroon saarnaajakoulun aikana 1967.
Vuonna 1969 Eriksson nimitettiin yhteiskristillisen Vangin toivo (nykyinen Uusi toivo) –lehden päätoimittajaksi, ja hän hoiti tätä tehtävää vuoteen 1975 saakka.
Vuosina 1976–1984 Eriksson toimi vapaakirkon lähettinä Lapissa. Viimeisen vuoden hän oli Kemi-Tornion seurakunnan pastorina. Lapista Erikssonit muuttivat ensin Alajärvelle 1984 ja sitten kotikonnuille Jyväskylän Halssilaan 1986. Yhden vuoden ajan 1987-88 pariskunta oli vielä Hyrynsalmen vapaaseurakunnan palveluksessa, ja vuonna 2001 Erikssonit lähtivät kolmeksi viikoksi turistityöhön Espanjan Torreviejaan. Vuonna 2013 Eriksson kuoli matkalla Israelissa.
Vuonna 2008 julkaistiin Juhani Erikssonin omaelämäkerrallinen kirja Minun todistukseni.